Rambut puteri

Rambut puteri atau tali puteri (nama botani: Cassytha filiformis) ialah sejenis tumbuhan parasit dalam keluarga Lauraceae. Spesies ini ditemukan di hutan-hutan pantai tropika Asia Tenggara, Australasia, Polinesia dan Afrika.

Botani

Batang-batang 
Pokok rambut puteri menjalar dengan batang berongga yang berwarna kuning, jingga atau hijau pucat dengan ukuran 3–8 meter panjang. Batang-batangnya menumbuhkan sulur yang melekat kepada tumbuhan perumahnya. Sulur-sulur batang menembus membran floem dan xilem sel menggunakan haustorium untuk menyerap air dan nutrien dalam tempoh yang lama sehingga tumbuhan perumah layu dan mati.

Daun-daunnya kecil 1 mm panjang, berbentuk sisik dan tumbuh di hujung batang.

Bunga dan buah 
Bunga-bunga rambut puteri kecil dan muncul pada bulir 1–2 sm panjang bertangkai pendek. Sekuntum bunga rambut puteri mempunyai tiga kelopak luar yang bujur 1 mm panjang dan tiga kelopak dalam berukuran 2.5 mm panjang. Setiap kuntum bunga mempunyai sulur yang lebar dan licin dengan hujung tajam yang melengkung seperti bentuk paruh.

Buah rambut puteri jenis drup bulat dan berwarna putih dengan ukuran garis pusat 7 mm. Isinya dimakan burung yang menyebarkan biji-biji benihnya.

Rujukan 

filiformis